
[bookmark: _Hlk32315205]“Par Rail Baltica projekta ietvaros SIA “Eiropas dzelzceļa līnijas” administratīvo izdevumu samazināšanu”

Ievads

Satiksmes ministrija (turpmāk - Ministrija) kā atbildīgs Rail Baltica projekta stratēģiskais ieviešanas koordinators, pamatojoties uz Ministru kabineta (turpmāk – MK) 2025. gada 19. novembra sēdes protokolēmuma (prot. Nr. 48 43. §, 25-TA-2768) 9. punktu[footnoteRef:2], uzdeva sabiedrībai ar ierobežotu atbildību “Eiropas dzelzceļa līnijas” (turpmāk – EDzL) izvērtēt un atbilstoši veikt administratīvo izdevumu samazināšanu un atlīdzības pozīciju pārskatīšanu, nodrošinot to līdzvērtīgu valsts sektorā strādājošo nosacījumiem. Administratīvo izmaksu samazinājums līdz šim veikts apjomā, kas nerada EDzL operacionālas darbības riskus un ir vērsts pakāpeniskā turpmākā visaptverošā optimizācijā nākotnē, savukārt atlīdzības izvērtēšana veikta, ņemot vērā nacionālo regulējumu atbilstoši šī brīža EDzL juridiskajai formai.  [2:  Uzdevuma daļa par Rail Baltica projekta izdevumu samazināšanu izpildīts ar Satiksmes ministrija informatīvo ziņojumu “Par 2021.-2027.gada plānošanas perioda finansējumu Rail Baltica pamattrases uzbēruma būvdarbiem Latvijā” ( 26-TA-83), kurš tika pieņemts zināšanai Ministru kabineta 2026.gada 17.februāra sēdē (prot. Nr.7/37.§)  par projekta adaptāciju finanšu ietvaram.
] 


Par Rail Baltica projektu

Rail Baltica projekts ir Eiropas standarta platuma dzelzceļa transporta Eiropas transporta tīkla (turpmāk – TEN-T tīkla) Ziemeļjūras – Baltijas koridora transporta sistēmas elements, kas aptver četras Eiropas Savienības dalībvalstis – Poliju, Lietuvu, Latviju un Igauniju, un netieši arī Somiju, tālākā nākotnē paredzot maršruta pagarinājumu ar savienojumu Tallina – Helsinki, līdz ar to Rail Baltica projekts (turpmāk – Projekts) uzskatāms par Eiropas mēroga infrastruktūras projektu. Projekta mērķis ir savienot Baltijas valstis ar Poliju un pārējo Eiropas Savienību (turpmāk – ES) ar efektīvu, modernu, drošu, videi draudzīgu un tirgus prasībām atbilstošu dzelzceļa pārvadājumu sistēmu. Ziemeļu - Dienvidu virziena 1435 mm platuma dzelzceļa līnijas izbūve veicinās Baltijas valstu transporta infrastruktūras sistēmas integrāciju ES, kā arī tautsaimniecības ilgtspējīgu un diversificētu attīstību, palielinot tās konkurētspēju.

Politikas plānošanas dokumenti, kuros ir paredzēta 
Rail Baltica projekta īstenošana

Latvijas ilgtspējīgas attīstības stratēģijā līdz 2030. gadam tiek definēta nepieciešamība, uzlabojot mobilitāti starp Baltijas jūras reģiona valstīm, attīstīt videi draudzīgākus transporta veidus – dzelzceļa un jūras transportu. Attīstot Projektu, tiks nodrošināta iespēja izmantot dzelzceļa transportu kā līdzvērtīgu alternatīvu gaisa satiksmei. 
Latvijas Nacionālais attīstības plāns 2021. – 2027. gadam nosaka starptautiskās savienojamības uzlabošanu, īstenojot Projektu un multimodāla sabiedriskā transporta tīkla ar dzelzceļu, kā sabiedriskā transporta “mugurkaulu” izveidošanu, integrējot Projektu esošajā valsts un pašvaldību transporta tīklā, veidojot multimodālus transporta un pasažieru pārsēšanās mezglus, veicinot reģionu sasniedzamību, iedzīvotāju mobilitāti un vides pieejamību.
Transporta attīstības pamatnostādnes 2021. – 2027. gadam, kuras apstiprināts ar MK 2021. gada 21. oktobra rīkojumu Nr. 710, 2. rīcības virziena – Starptautiskās savienojamības uzlabošana 2.1. punkts nosaka, ka Latvijai jāturpina realizēt Rail Baltica infrastruktūras izveide, savukārt 2.1.1. apakšpunkts nosaka, ka jāturpina attīstīt Rīgu un Rīgas metropoles areāla teritoriju kā TEN-T tīklā integrētu multimodālu transporta mezglu, īstenojot pilsētas transporta un publiskās infrastruktūras pārkārtojumus. 
Valdības 2023. gada 15. septembra deklarācijas “Deklarācija par Evikas Siliņas vadītā Ministru kabineta iecerēto darbību” 3. sadaļā teikts, ka Latvijas resursi ir ierobežoti, tāpēc katram ieguldījumam jābūt atbildīgam un izsvērtam, kā arī minētās deklarācijas 28. punkts paredz, ka tiks veidota ilgtspējīga pasažieru pārvadājumu un satiksmes infrastruktūras attīstības un pārvaldības modelis, nostiprinot dzelzceļu kā sistēmas mugurkaulu. 

Rail Baltica projekta ieviešanas modelis 

Eiropas Parlamenta un Padomes 2021.gada 7.jūlija Regulā (ES) Nr.2021/1153, ar ko izveido Eiropas infrastruktūras savienošanas instrumentu (turpmāk – EISI) un atceļ Regulas (ES) Nr.1316/2013 un (ES) Nr.283/2014 (turpmāk – CEF Regula), noteikts, ka EISI tiek ieviests tiešā pārvaldības modelī, līdz ar to Eiropas Komisija (turpmāk – EK) ir tieši atbildīga par konkrēto projektu apstiprināšanu vai noraidīšanu, kā arī tā definē attiecināmās un neattiecināmās izmaksas, veic izmaksu pārbaudi un nosaka piešķirtā EISI jeb Connecting Europe Facility (turpmāk - CEF) finansējuma apjomu. Tiešā pārvaldība ir ES fondu un programmu īstenošanas modelis, kur EK pati administrē finansējumu, neiesaistot dalībvalstu iestādes projektu atlases un līgumu slēgšanas procesā. Tas nozīmē, ka projekti tiek izvēlēti, finansēti un uzraudzīti ES līmenī. CEF ir EK galvenais finanšu instruments TEN-T tīkla attīstībai. Projekts ir TEN-T pamattīkla daļa, kas ir ES prioritāte. 
European Climate, Infrastructure and Environment Executive Agency (turpmāk – CINEA) ir EK izpildaģentūra, kas pārvalda vairākas ES finansējuma programmas, tostarp CEF. CINEA izsludina projektu konkursus, kuru ietvaros Projekta koordinators RB Rail AS, sadarbojoties ar Projekta nacionālajiem ieviesējiem (Latvijā Projekta ieviešanas funkcija ir deleģēta EDzL un Projekta finansējuma saņēmējiem – Baltijas valstu par satiksmes nozari atbildīgajām ministrijām, Latvijā tā ir Ministrija) sagatavo un iesniedz projektu pieteikumus atbilstoši pieejamajam finansējuma apjomam. CEF finansējums tiek piešķirts konkrētām būvniecības posmu aktivitātēm, kuras ir pieteiktas finansējuma uzsaukumā un izmaksas tiek attiecinātas tikai uz tām objektu daļām, posmiem vai tehnoloģiskajiem elementiem, kas konkrēti noteikti finansēšanas līgumā kā attiecināmās darbības. Būvniecības process CEF finansēšanas līguma ietvaros ir attiecināmo būvdarbu, pakalpojumu un materiālu iegādes, būvdarbu veikšanas, uzraudzības un nodošanas darbību kopums, kas tiek veikts konkrēti noteiktā projekta posmā vai daļā, kas iekļauta finansēšanas līgumā un atbilst ES regulām, CEF vadlīnijām un finansējuma attiecināmības principiem.
RB Rail AS ir Igaunijas, Latvijas un Lietuvas kopuzņēmums, kas izveidots kā centrālais Projekta koordinators un galvenais īstenotājs. Saskaņā ar starpvalstu vienošanos un Projekta vadības līgumu uzņēmumam piešķirta vadošā loma Projekta kopējā plānošanā, pārrobežu koordinācijā un tehnisko risinājumu izstrādē. RB Rail AS ir atbildīgs par Projekta stratēģisko vadību un nodrošina, ka Projekta attīstība notiek saskaņoti visās trīs Baltijas valstī. RB Rail AS kā Projekta centrālais koordinators Baltijas valstīs nodrošina Projektu pieteikumu iesniegšanu EK CEF finansējuma saņemšanai, kā arī pēc EK apstiprinājuma par atbalstīto finansējuma apjomu pieteikto un MK atbalstīto Latvijas aktivitāšu īstenošanai ir atbildīgs par attiecīgā CEF finansēšanas līguma slēgšanu visu trīs Baltijas valstu vārdā ar CINEA, kā arī šo līgumu administrēšanu un pārvaldību. 
EDzL ir 100 % valstij Ministrijas personā piederoša kapitālsabiedrība. Ar 2016. gadu, atbilstoši globālajai Projekta ieviešanas struktūrai un deleģēšanas līgumam, EDzL ir Projekta nacionālais ieviesējs Latvijā. Līdzīgi kā Rail Baltic Estonia OÜ Igaunijā un  AB LTG Infra un UAB Rail Baltica Statyba Lietuvā. EDzL uzdevums ir Rail Baltica publiskās lietošanas dzelzceļa infrastruktūras izbūve Latvijā, kā arī veikt tehniski, juridiski un ekonomiski pamatotu Projekta aktivitāšu īstenošanu atbilstoši finansēšanas līgumos, Līgumslēgšanas shēmā un Deleģēšanas līgumā noteikto aktivitāšu apjomam un termiņiem. EDzL atbildībā ir punktveida objektu projektēšana un būvniecība, kā arī Rail Baltica pamattrases projektēšana un būvniecība, nekustamo īpašumu atsavināšana Rail Baltica vajadzībām Latvijā, infrastruktūras pārvaldības sistēmas izveide Latvijā un sadarbība ar Baltijas valstīm, veidojot vienotu infrastruktūras pārvaldību visā Rail Baltica līnijā. EDzL ir uzņēmuma RB Rail AS akcionārs – akcijas līdzīgās daļās pieder uzņēmumam EDzL Latvijā, UAB Rail Baltica statyba Lietuvā un OU Rail Baltic Estonia Igaunijā. 
EDzL dibināta ar MK 2014.gada 18.augusta rīkojumu Nr.431 “Par sabiedrības ar ierobežotu atbildību “Eiropas dzelzceļa līnijas” dibināšanu”, darbojas saskaņā ar Komerclikumu, pildot projekta Rail Baltica nacionālā ieviesēja Latvijā funkciju. Saskaņā ar MK 2021.gada 19.janvāra rīkojumā Nr.32 “Par sabiedrības ar ierobežotu atbildību “Eiropas dzelzceļa līnijas” vispārējo stratēģisko mērķi” noteikto un pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 18. punktu un 7. pantu, noteikts EDzL vispārējais stratēģiskais mērķis: “Nodrošināt valsts nozīmes stratēģiskās infrastruktūras - Eiropas platuma dzelzceļa līnijas Rail Baltica - izveidei un pārvaldīšanai nepieciešamo aktīvu, pakalpojumu un zināšanu attīstību, veicinot kopīga Baltijas valstu infrastruktūras pārvaldības modeļa ieviešanu un Rail Baltica integrēšanu vienotajā Eiropas dzelzceļa telpā”.  
2025.gada 16.janvārī starp EDzL un Ministriju tika parakstīts deleģēšanas līgums (līguma reģ. Nr. EDZL-02-4-2024/12) un 2025.gada 30.decembrī deleģēšanas līguma grozījumi (līguma reģ Nr. 01.2-29/2025/2), kas paredz deleģēto uzdevumu uzskaitījumu periodam no 2025.gada 1.janvāra līdz 2027.gada 31.decembrim.
Atbilstoši pašreizējam finansēšanas modelim EDzL piesaistītais ārvalstu finanšu instrumentu finansējums nesedz visus ar darbību saistītos izdevumus, jo CEF attiecināmības noteikumi un kritēriji nosaka, ka netiešās izmaksas ir neattiecināmas finansēšanai no CEF līdzekļiem.  Netiešās izmaksas (indirect costs) CEF projektu īstenošanā ir izmaksu kategorija, kas nav tieši un nepārprotami saistāma ar konkrēta projekta aktivitāšu īstenošanu, bet gan radušās kā vispārējās administratīvās vai uzturēšanas izmaksas, kas nodrošina projekta īstenošanas vidi. Pie šādām izmaksām pieskaitāmas, piemēram, iestādes telpu uzturēšanas izmaksas, komunālie maksājumi, grāmatvedības un personāla administrēšanas izmaksas, IT infrastruktūras nodrošināšana, vadības un atbalsta funkciju izmaksas u. tml. Saskaņā ar CEF Regulas un CINEA vadlīniju piemērošanas praksi, CEF finansējums attiecas tikai uz tiešajām izmaksām, kas ir nepārprotami saistītas ar konkrētajām projekta aktivitātēm. Netiešās izmaksas CEF projektu ietvaros nav attiecināmas un tās nedrīkst iekļaut finansējuma pieprasījumos vai izmaksu deklarācijās. Tās ir sedzamas no iestādes pašu resursiem vai citiem pieejamiem finanšu avotiem, kas nav saistīti ar CEF finansējumu. Šis ierobežojums izriet no CEF finansējuma mērķa – nodrošināt ES budžeta līdzekļu koncentrētu ieguldījumu konkrētu infrastruktūras projektu un tehnisko aktivitāšu īstenošanā, izvairoties no vispārējā administratīvā sloga finansēšanas vai netieša līdzfinansējuma valsts pārvaldes funkciju nodrošināšanai.
EDzL administratīvie izdevumi
Ņemot vērā, ka EDzL ir dibināta ar vienīgo mērķi - nodrošināt Projekta ieviešanu - un tai nav savu ieņēmumu, minēto funkciju nodrošināšanai nepieciešamo finanšu līdzekļu piešķiršana ir nodrošināma pamatā no valsts budžeta līdzekļiem. Lai  nodrošinātu valsts budžeta finanšu līdzekļu lietderīgu un efektīvu izlietojumu, saglabājot EDzL darbības nepārtrauktību un spēju savlaicīgi izpildīt deleģētās funkcijas, EDzL ir veikusi mērķtiecīgus saimnieciskās darbības izmaksu samazināšanas pasākumus, optimizējot gan administratīvās funkcijas, gan operacionālos procesus.
Jau 2025. gadā tika veikti EDzL budžeta grozījumi, ņemot vērā Ministrijas norādes sagatavot budžeta samazinājumu EDzL izdevumiem. Būtiskākie grozījumi EDzL budžetā bija saistīti ar rekrutācijas plānu 2025. gadam, kas ietekmēja 2025. gada budžetu, iepriekš plānotās atlases netika uzsāktas, iepriekš plānotie nepieciešamie amati tika atcelti un rekrutācijas plāna īstenošana tika  nobīdīta no sākotnēji noteiktā laika grafika, tādējādi radot izmaiņas budžetā. Budžeta grozījumos pret sākotnēji plānoto budžetu tika, t.sk.:
1. Pārskatīti un samazināti administratīvie izdevumi  0,2 milj. EUR apmērā;
2. Pārskatīti un samazināti horizontālie izdevumi  0,3 milj. EUR apmērā;  
3. Atsevišķi veidota budžeta sadaļa infrastruktūras pārvaldības plānam. 2025. gada sākotnējais budžets atalgojuma un pakalpojumu sadaļās tika samazināts no 1,6 milj. EUR uz 0,7 milj. EUR, līdz ar to tika samazināts arī tiešo aktivitāšu tvērums;  
4. 2025. gada iekšējais budžets samazināts par 3,8 milj. EUR, salīdzinot pret EDzL dalībnieku sapulcē apstiprināto budžetu. Ietaupījumi panākti vairākās būtiskās pozīcijās: tostarp administratīvā sadaļā 0,2  milj. EUR, horizontālajā sadaļā 0,3 milj. EUR un personāla atalgojuma sadaļā par 1,6 milj. EUR. 
 
EDzL 2026. gada budžeta sagatavošanas un optimizācijas procesā, ievērojot Ministrijas norādījumus, uzsāka mērķtiecīgu pasākumu īstenošanu administratīvo izmaksu samazināšanai un personāla izmaksu kontrolei, vienlaikus saglabājot spēju izpildīt deleģētās funkcijas un nodrošināt ES finansējuma apguvi noteiktajos termiņos. Izstrādājot 2026. gada budžetu, EDzL īstenoja, t. sk.:
· administratīvo un horizontālo izmaksu samazinājumu, pārskatot un samazinot visu pozīciju izmaksas un pielāgojot budžeta izdevumus optimizētajam amata vietu skaitam;
· personāla izmaksu un atlīdzības pozīciju pārskatīšanu;
· valsts budžeta finansējuma minimālā apjoma noteikšanu, kas nepieciešama EDzL  darbības nepārtrauktības nodrošināšanai. Atbilstoši šim ietvaram veikta optimizācija, lai mazinātu kavējumu un neizpildes risku, kā arī novērstu iespējamu finansējuma zaudējumu/atmaksas risku;
· izmaksu samazinājumu pret 2025.gadu, paredzot projekta pārvaldības funkcijas nodrošināšanai valsts budžeta 49.00.00. apakšprogrammā  finansējumu  948 425 EUR apmērā; 
· EDzL valde 2026.gada 6.martā apstiprināja budžetu, nodrošinot, ka EDzL plānotās izmaksas un darbības pilnībā iekļaujas iepriekšminētajos finanšu apjomos. EDzL budžetu kapitāla daļu turētājs apstiprināja dalībnieku sapulcē 2026. gada 19. martā.

EDzL administratīvās izmaksas veido divas budžeta sadaļas:  horizontālo/koplietošanas pakalpojumu budžets un administratīvo pakalpojumu budžets. Horizontālo/koplietošanas pakalpojumu budžetā ietilpst tādi izdevumi kā apdrošināšana, apmācības, reprezentatīvie materiāli, darba drošība, personāla atlases izdevumi, informācijas sistēmas, juridiskie pakalpojumi, komandējumu izdevumi, multimediju izdevumi. Savukārt administratīvo pakalpojumu budžetā ietverti biroja izdevumi, biroja tehnikas uzturēšana, uzskaites sistēmas, higiēnas preces, ikdienas pārstāvniecība, IT izdevumi, kancelejas preces, licences, nemateriālie ieguldījumi, mobilie telefoni, datori un mazā biroja tehnika, mēbeles un inventārs, sakaru izdevumi, transporta izdevumi, darba drošības izdevumi, apsardzes pakalpojumi un IT drošības izdevumi. 



1.diagramma (administratīvo izmaksu dalījums pa gadiem)

2.diagramma (kopējais administratīvo izmaksu dalījums pa gadiem)

Pamatojoties uz Ministrijas uzdevumu, 2026.gada pirmajā pusē EDzL jāmaina biroja telpas, kas radīs apmēram 10 000 EUR izmaksu samazinājumu mēnesī.
2026. gada 19. marta Ārkārtas dalībnieku sapulcē par EDzL 2026. gada budžeta apstiprināšanu, nolēma uzdot EDzL valdei:
1) 2027.gada budžetu plānot, nepārsniedzot 2026.gada EDzL piešķirtos valsts budžeta līdzekļus 49.00.00. apakšprogrammas ietvaros;
2) 2027.gada budžetā plānot, ka projekta vadības izmaksas nepārsniedz 2025.gada faktisko izmaksu apmēru;
3) Turpināt administratīvo un horizontālo izmaksu samazinājumu un 2027.gada budžetā plānot vismaz 5% faktisko samazinājumu.

Pamatojoties uz minēto, Ministrija ir ne tikai panākusi reālu EDzL administratīvo izmaksu samazinājumu jau 2025.gadā pret 2024.gada faktiskajiem izdevumiem, bet arī apstiprinot EDzL 2026.gada budžeta plānu, apstiprinājusi šo budžetu tikai tādā apjomā, kas paredz turpmāku administratīvo izmaksu samazinājumu. Vienlaikus ar dalībnieku sapulces lēmumu ir uzdots turpināt administratīvo izmaksu samazinājumu arī 2027.gadā, nodrošinot konsekventu un ilgtspējīgu izmaksu optimizācijas procesu. Tādejādi Ministrija veicina, ka notiek EDzL korporatīvas domāšanas maiņa un pāreja uz rezultātiem balstītā pieejā ar iespējami mazākiem administratīvajām izmaksām. Pāreja uz rezultātos balstītu vadības modeli un administratīvā sloga samazināšana atbilst mūsdienīgai projektu ieviešanas vadībai, kā arī saskaņā ar Valsts pārvaldes iekārtas likuma 88. pantu, iestādēm ir pienākums nodrošināt efektīvu publisko resursu pārvaldību, novēršot administratīvā sloga pieaugumu un dublētu procesu uzturēšanu. 

EDzL personāla izdevumi

EDZL uz 2024.gada beigām bija 126 apstiprinātas štata vietas. Atbilstoši  2025. gada plānošanas dokumentiem, tika paredzēts pieaugums par 32 štata vietām - 26 darbinieki CEF budžeta ietvarā un 6 darbinieki valsts budžeta finansējuma ietvarā. Līdz ar to kopējais plānotais štata vietu skaits sasniegtu 158 štata vietas 2025. gada budžetā.  
EDzL 2025. gada 15. oktobrī ārkārtas dalībnieku sapulcē ar lēmumu Nr. 1 (protokols Nr. 8) tika apstiprināti EDzL 2025. gada budžeta grozījumi, ievērojot izvirzītās izmaksu optimizācijas prasības un paredzot administratīvo, saimniecisko, kā arī personāla izmaksu samazināšanu. EDzL struktūra uz 2025. gada 31. decembri sastāvēja no trīspadsmit departamentiem un Projekta plānošanas un kontroles daļas. Uz 2025. gada 31. decembri EDzL faktiski 01.01.2025-31.12.2025 bija nodarbināti 124 (tai skaitā 2 valdes locekļi) darbinieki. Iekšējā audita vienība netika izveidota. Šobrīd departamentu skaits ir 9 departamenti (skat. 1. attēlu).

Sākot ar 2025. gada sākumu un papildus arī 2026. gadā, Ministrija ir deleģējusi EDzL papildu uzdevumus papildus  jau noteiktajam deleģētajam apjomam, tostarp:
1) projekta maksājumu funkcijas veikšanu, nodrošinot pieslēdzoties Ministrijas Valsts kases kontiem;
2) nodrošināt Projekta saistīto grāmatvedības funkciju, tostarp pārņemot divus Ministrijas darbiniekus ar kompetencēm šo pienākumu pildīšanai;
3) veikt EDzL pārvaldīšanā un apsaimniekošanā  nodoto valstij piekrītošo vai  piederošo nekustamo īpašumu reģistrāciju un datu aktualizāciju;
4) pildīt uzdevumus Projekta valsts publiskās lietošanas dzelzceļa infrastruktūras pārvaldības sistēmas attīstībai, kas iekļauj gatavošanos pirms ekspluatācijas un ekspluatācijas fāzēm (līdz vienota publiskās lietošanas dzelzceļa infrastruktūras pārvaldītāja noteikšanai);
5) projektēšanas vadības funkcija, kas, pamatojoties uz Projekta Vadības grupas Latvijā (CWG) 2025.gada 31.janvāra lēmumu, pilnībā tiks pārņemta no RB Rail AS par visu Rail Baltica dzelzceļa trases projektēšanas posmu Latvijā (Igaunijas robeža – Vangaži, Vangaži – Salaspils – Misa, Misa – Lietuvas robeža, kā arī posms caur Rīgu); 
6) virsuzraudzības funkcijas Rail Baltica enerģijas apakšsistēmas projektēšanas un būvniecības līguma izpildē. MK 2025. gada 17. jūnijā atbalstīja ietvara līguma slēgšanu ar uzņēmumu apvienību “COBELEC Rail Baltica” par dzelzceļa līnijas elektrifikācijas apakšsistēmas izbūvi visā Rail Baltica projekta koridorā. Šis līgums tiek slēgts ar visām trim Baltijas valstīm un tā kopējā vērtība sasniedz 1,765 miljardus EUR (bez PVN).  

Attiecībā uz projektēšanas funkcijas pārņemšanu, tika veikta uzņēmuma pāreja Darba likuma 117.panta izpratnē, proti, uz līguma pamata RB Rail AS darbinieki tika nodoti EDzL. Šādā situācijā Darba likums paredz, ka uzņēmuma nodevēja tiesības un pienākumi, kas izriet no uzņēmuma pārejas brīdī spēkā esošajām darba tiesiskajām attiecībām, pāriet uzņēmuma ieguvējam. Līdz ar to EDzL ir jārespektē tās tiesības un pienākumi, tai skaitā, algas apmērs, kas nodibināti ar darba tiesiskajām attiecībām brīdī, kad šie darbinieki bija nodarbināti RB Rail AS. 
EDzL atalgojuma noteikšanas pamatprincipi paredz, ka EDzL rūpējas par konkurētspējīga atalgojuma līmeņa uzturēšanu, izmantojot datus par aktuālo atalgojuma līmeni darba tirgū – atalgojuma pētījumus, datus no valsts informācijas sistēmām un informāciju, kas iegūta atlases interviju ceļā. EDzL nodrošina vienlīdzīgu atalgojumu neatkarīgi no dzimuma, vecuma un tautības vai reliģiskās un politiskās pārliecības vai citām pazīmēm, tikai balstoties uz darbinieka amata kategoriju un profesionālo sniegumu. Galvenie atalgojuma sistēmas pamatprincipi:
· taisnīga – atbilstoša uzņēmumā noteiktajām amatu kategorijām, darbinieka kvalifikācijai un ieguldījumam;
· konkurētspējīga – atalgojuma līmenis ir atbilstošs Baltijas darba tirgus tendencēm;
· caurskatāma – saprotama visiem darbiniekiem;
· motivējoša – motivē darbinieku darīt vairāk, kvalitatīvāk, kā arī ar savu iniciatīvu iesaistīties jaunos projektos.

EDzL personāla skaita aprēķinā 2026. gada budžetā tika ņemts vērā,  ka no 2026.gada 1.janvāra EDzL pārņem RB Rail AS 13 nodarbinātos un 5 vakantās amata vietas projekta vadības un tehniskajā departamentā, tādējādi radot 18 štata vietu pieaugumu.
2025. gada EDzL budžeta  grozījumos, kas tika apstiprināti 2025.gada 15.oktobrī, tika veikta amata vietu pārskatīšana un optimizācija, samazinot  plānoto personāla skaita pieaugumu no iepriekš plānotajām 158 štata vietām uz 149 štata vietām. Veicot amata vietu optimizāciju, 2026. gada laikā ir plānots samazināt kopējo personāla skaitu.  Atbilstoši EDzL budžeta ietvaram 2026. gada beigās paredzēts saglabāt 142 amata vietas (EDzL esošais personāls un 18 no RB Rail AS pārņemtās amata vietas, pārņemot nodarbinātos no RB Rail AS noteikto atalgojumu darba līgumos, kas rada personāla papildus izmaksas EDzL budžetā). 
Atbilstoši Ministrijas norādēm optimizētajā un apstiprinātajā 2026.gada EDzL budžetā ir pārskatīts amata vietu skaits. Nekustamo īpašumu atsavināšanas un apsaimniekošanas departamentā tiek plānots amata vietu samazinājums, un līdzīgs amata vietu samazinājums plānots arī Infrastruktūras pārvaldības departamentā. Rezultātā 2026.gada beigās  plānots saglabāt 130 amata vietas, salīdzinot ar  sākotnēji plānotajām, tajā skaitā saglabājot projektēšanas funkcijā pārņemtos 13 nodarbinātos, kas kopumā nozīmē 12 amata vietu likvidāciju 2026. gada laikā.

1.tabula (nodarbināto skaita dinamika EDzL)

	Gads
	vidējais nodarbināto skaits
	Personāla izmaksas
	Novirze pret iepriekšējo gadu (+pieaugums)

	
	
	
	

	2014-15.gads
	3
	14 384
	 

	2016.gads
	14
	296 680
	282 296

	2017.gads
	33
	1 088 264
	791 584

	2018.gads
	42
	1 877 021
	788 757

	2019.gads
	47
	2 175 782
	298 761

	2020.gads
	50
	2 110 950
	-64 832

	2021.gads
	58
	2 637 591
	526 641

	2022.gads
	84
	3 214 828
	577 237

	2023.gads
	97
	4 658 894
	1 444 066

	2024.gads
	118
	6 582 627
	1 923 733

	2025.gads
	125
	6 387 031
	-195 596



2.tabula (atalgojuma izmaksas EDzL)

	
	2024.g.
	2025.g.
	2026.g.

	Nodarbinātie
	118
	125
	130

	
KOPĀ EUR
	6 582 627
	6 387 031
	7 856 607*


*t.sk. 827 628 EUR pārņemto amatu vietām no RB Rail

EDzL budžetā gada laikā veikto darbinieku skaita samazināšanas pasākumu finansiālā ietekme pilnā apmērā būs novērojama tikai nākamajā budžeta gadā. Darbinieku skaita samazināšana ietver Darba likumā noteikto uzteikuma termiņu, kurā iestādei ir pienākums turpināt izmaksāt darba samaksu un veikt sociālās iemaksas. Papildu tam pastāv vienreizējas izmaksas – atlaišanas pabalsti un kompensācijas par neizmantoto atvaļinājumu. Šīs izmaksas palielina attiecīgā gada faktisko darba samaksas izdevumu apjomu un samazina tūlītējo ietaupījumu. Tā kā darbinieku skaita samazināšana budžeta gada laikā notiek pēc faktiski nostrādātajiem mēnešiem, šī gada ietvaros EDzL veidojas tikai daļējs ietaupījums. Līdz ar to finansiālā ietekme attiecas tikai uz periodu pēc uzteikuma termiņa beigām, tādējādi nesasniedzot pilnu budžeta gada efektu. Budžeta plānošanas cikls paredz, ka izmaiņas darbinieku skaitā un attiecīgie izdevumi tiek pilnībā atspoguļoti nākamā gada budžeta pieprasījumā, kur izdevumi tiek plānoti 12 mēnešiem bez pārejas perioda izmaksām. Līdz ar to reālais ietaupījums tiks novērots tikai nākamajā budžeta gadā, kad darba samaksas izdevumi tiek samazināti par pilnu periodu un vairs neietver darbinieku atlaišanas procesa izmaksas. 
Ņemot vērā nepieciešamību nodrošināt EDzL atlīdzības sistēmas atbilstību valsts sektorā piemērotajai praksei un samērīguma principam, EDzL veica juridisko izvērtējumu par spēkā esošo un tieši piemērojamo normatīvo aktu regulējumu darba tiesiskajām attiecībām.
EDzL tiesiskais statuss un piemērojamais regulējums paredz, ka EDzL ir valsts kapitālsabiedrība. Saskaņā ar Darba likuma 2. panta pirmo daļu Darba likums ir saistošs visiem darba devējiem neatkarīgi no to tiesiskā statusa, ja darba attiecības balstās uz darba līgumu. EDzL darba tiesiskajās attiecībās nav tieši piemērojams Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) mēnešalgu grupu režīms. Lai gan EDzL veic valsts pārvaldes uzdevumus uz deleģēšanas līguma pamata, tās statuss nemainās – tā joprojām ir valsts kapitālsabiedrība, nevis valsts tiešās pārvaldes iestāde, un darbinieku atlīdzība turpina palikt Darba likuma regulējuma tvērumā.
Atlīdzības noteikšanu EDzL darbiniekiem primāri regulē: Darba likums (attiecībā uz izmaiņām īpaši jāņem vērā 97. un 98. pants – darba līguma grozīšana un uzteikums saistībā ar grozījumiem, kā arī Darba tiesību pamatprincips – darbinieka tiesību aizsardzība, kas paredz nodibinātu darbinieku tiesisko attiecību nepasliktināšanu), EDzL iekšējais normatīvais akts “Darba samaksas noteikumi”, Deleģēšanas līgums un tā pielikumi (izmaksu attiecināmība, indikatīvais personāla finansējums). EDzL darbinieki nav valsts vai pašvaldības iestāžu amatpersonas, uz kurām attiecas Atlīdzības likums. 
Saskaņā ar Darba likuma 97. pantu darba līguma grozījumi iespējami, tikai pusēm vienojoties. Savukārt 98. pants paredz izņēmuma gadījumus, kad darba devējs var uzteikt līgumu saistībā ar organizatoriskiem vai saimnieciskiem iemesliem un piedāvāt darba līguma grozījumus, bet ne vienpusēji pasliktināt jau esošos darba apstākļus bez likumā paredzētas procedūras. 

3.attēls (Viena mēneša atlīdzības izmaksas EDzL 2025. un 2026. gadā)

Centrālā finanšu un līgumu aģentūra (turpmāk - CFLA) ir finanšu ministra pakļautībā esoša tiešās pārvaldes iestāde, kuras kompetencē atbilstoši normatīvajiem aktiem ir ES fondu, Atveseļošanas un noturības mehānisma un citu ārvalstu finanšu instrumentu līdzekļu administrēšana, tostarp infrastruktūras projektu ieviešanas nodrošināšana, īstenošanas uzraudzība un kontrole, pildot savas funkcijas, CFLA veic projektu iesniegumu atlasi, slēdz līgumus ar finansējuma saņēmējiem, uzrauga projektu īstenošanu atbilstoši apstiprinātajiem nosacījumiem, nodrošina izdevumu atbilstības pārbaudi, finanšu plūsmas kontroli un normatīvo aktu prasību ievērošanu, kā arī īsteno publiskās un privātās partnerības uzraudzības institūcijas funkcijas infrastruktūras projektu kontekstā, tādējādi nodrošinot valsts un ES finanšu līdzekļu tiesisku, efektīvu un mērķtiecīgu izlietojumu infrastruktūras attīstības projektu īstenošanā. EDzL savā institucionālajā lomā daļā funkciju ir salīdzināma ar CFLA, jo abas institūcijas daļēji pilda līdzīgas funkcijas un pienākumus investīciju projektu īstenošanā un uzraudzībā, nodrošinot to atbilstību normatīvajam regulējumam, finansējuma nosacījumiem un noteiktajiem mērķiem: CFLA darbojas kā valsts līmeņa horizontāls projektu ieviesēju galvenais partneris, savukārt EDzL kā nacionālais Projekta ieviesējs Latvijā pilda līdzīgas projekta vadības funkcijas nozares ietvaros, nodrošinot projektēšanas, būvniecības, līgumu pārvaldības, finanšu uzraudzības un ES līdzfinansējuma efektīvas izmantošanas procesu vadību, līdz ar to abas institūcijas, lai arī atšķirīgā institucionālā statusā un mērogā, īsteno līdzīgu būtību projektu ieviešanā – esot kā starpnieks starp politikas veidotāju un finansējuma devēju, ar mērķi nodrošināt liela apjoma publisko infrastruktūras projektu tiesisku, caurspīdīgu un efektīvu realizāciju. Līdz ar to secināms, ka arī atalgojuma līmenis šajās institūcijās ir savstarpēji salīdzināms, jo abos gadījumos tiek veiktas pēc būtības līdzvērtīgas funkcijas, kas ietver liela apjoma publisko investīciju projektu vadību, finanšu līdzekļu izlietojuma uzraudzību, atbilstības nodrošināšanu normatīvajam regulējumam, risku pārvaldību un sadarbību ar nacionālā līmeņa un ES institūcijām. 
Ņemot vērā EDzL institucionālo statusu un Ministrijas būtisko lomu Projekta īstenošanā, ir pamatoti secināt, ka Ministrijas amatpersonu atalgojums ir salīdzināms ar EDzL atalgojuma līmeni, jo EDzL ir ministrijas kapitālsabiedrība, savukārt Ministrija Projektā pilda, piemēram, bet ne tikai stratēģiskā uzrauga, politikas veidotāja un valsts interešu pārstāvja funkcijas, kā arī koordinē sadarbību ar ES institūcijām un citiem nacionālajiem partneriem, kas nozīmē ne tikai augstu atbildības līmeni, bet arī būtiski plašāku pienākumu tvērumu nekā atsevišķas Projekta ieviešanas funkcijas, līdz ar to līdzvērtīgs atalgojums ir objektīvi pamatots ar darba sarežģītību, ietekmi uz valsts stratēģiskajām interesēm un nepieciešamo augsta līmeņa profesionālo kompetenci Projekta īstenošanas kontekstā.
Līdz ar to secināms, ka informatīvos salīdzinošos nolūkos atalgojuma salīdzinājums starp CFLA, EDzL un Ministriju ir objektīvi pamatots to veicamo funkciju līmenī, kuras ir saturiski līdzīgas ar līdzīgu atbildības apjomu un darba sarežģītību. Līdz ar to visās minētajās institūcijās veicamie pienākumi prasa augsta līmeņa profesionālo kompetenci, stratēģisku domāšanu un būtisku atbildību par publisko līdzekļu atbilstošu izmantošanu un infrastruktūras projektu mērķu sasniegšanu, kas kopumā pamato savstarpēji salīdzināmu un līdzvērtīgu atalgojuma pieeju. 3. tabulā ietvertais atalgojuma salīdzinājums ir sagatavots, balstoties uz publiski pieejamo informāciju, kas iegūta no katras attiecīgās iestādes oficiālās tīmekļa vietnes, un atspoguļo vidējās atalgojuma izmaksas attiecīgajās amatu grupās. Līdz ar to salīdzinājums ir veidots un analizējams vidējo izmaksu griezumā, ar mērķi identificēt un izvērtēt kopējās atalgojuma tendences iestāžu savstarpējā salīdzinājumā, nevis konkrētu personu atalgojuma līmeni.
Atbilstoši EDzL sniegtajai informācijai esošā atlīdzības sistēma: EDzL Darba samaksas noteikumi paredz kategoriju atlīdzību intervālus:
1) 1500–2699 EUR, atbalsta sniedzēji - projekta tehniskie asistenti, lietvedes (8 nodarbinātie amata grupā, kas ir 6% no kopējā darbinieku skaita); 
2) 2700–3299 EUR, dažādu amatu speciālisti (42 nodarbinātie amata grupā, kas ir 34% no kopējā darbinieku skaita);
3) 3300–3899 EUR, inženieri, finanšu speciālisti, juristi, eksperti (33 nodarbinātie skaits amata grupā, kas ir 27% no kopējā darbinieku skaita);
4) 3900–4599 EUR, vidējā līmeņa vadītāji, projektu vadītāji, vadošie inženieri, vecākie tehniskie eksperti, būvniecības līgumu vadītāji (27 nodarbināto skaits amata grupā, kas ir 22% no kopējā darbinieku skaita);
5) 4600–5500 EUR augstākā līmeņa vadītāji - departamenta direktori, stratēģisko projektu vadītāji, reti sastopamo profesiju augsta līmeņa eksperti (11 nodarbināto skaits amata grupā, kas ir 9% no kopējā darbinieku skaita). 
3.tabula (vidējā atalgojuma salīdzinājums*)

	Ministrija
	CFLA
	EDzL

	Amatu saime, apakšsaime, līmenis vai amata kategorija, līmenis 
	Mēnešalgu grupa
	Mēnešalgas diapazons
(no–līdz)
	Vidējā mēnešalga (dati uz 24.03.2026)
	Mēnešalgas diapazons
(no–līdz)
	Vidējā mēnešalga (dati uz 20.04.2026)
	Mēnešalgas diapazons
(no–līdz)
Algu kategorija
(1 – 5)
	Vidējā mēnešalga
 (dati uz 08.04.2026)

	
	Amata nosaukums
	
	
	
	
	
	

	Ministrijas un CFLA nodarbinātajiem, kas nav iestādes vadītājs, nav līdzvērtīgi amati ar līdzvērtīgu atalgojumu
	5) 4600 – 5500
	5136

	24.VA
51.III
1.1. I
37. IVA
39.2. V
	13. Departamenta direktors
	3800 - 4941
	4092
	3959-4081
	4035
	4) 3900 – 4599
	4144

	24. IV
37. III
51.II
2. VII
34. IV
39.2. V
15 IVA
39.2. IV
	12. Departamenta direktora vietnieks vai Departamenta direktora vietnieks – nodaļas vadītājs
	2700 - 3953
	2949
	3390 - 3492
	3441
	3) 3300 – 3899
	3442

	37. III
18. V
21.3 II
26. IVA
39.2. IV
21.3 III
17. VII
	12. Nodaļas vadītājs
	2500 - 3953
	2705
	3012 - 3292
	3009
	2) 2700 – 3299
	3442

	18. IVB
20.3 V
	10. Nodaļas vadītāja vietnieks
	2050 - 2700
	2375
	2203 - 2414
	2341
	1) 1500 – 2699
	1948


* Tabulā norādītā informācija neietver iestāžu un uzņēmumu vadības līmeni

Balstoties uz 3.tabulā redzamo atalgojuma salīdzinošo analīzi un institucionālo funkciju salīdzinājumu, secināms, ka, lai gan Ministrijas un EDzL pamatfunkcijas Projekta vadības nodrošināšanā ir līdzīgas, bet ar savu atbildības un specifikas prizmu, EDzL atalgojuma struktūrā ir vērojams nesamērīgi augsts atalgojuma īpatsvars salīdzinājumā ar Ministrijas vadības amatiem (departamenta direktors, direktora vietnieks, nodaļas vadītājs). EDzL vadības un vidējā līmeņa vadītāju algu diapazoni un maksimālie sliekšņi sistemātiski pārsniedz Ministrijas attiecīgo amatu vidējās mēnešalgas, šāda disproporcija atalgojumā nav samērīga, līdz ar to nav uzskatāma par pilnībā atbalstāmu no labas pārvaldības, samērīguma un publisko līdzekļu izmantošanas principa viedokļa. Tai pat laikā ir saprotams un pamatots, ka atsevišķās EDzL amata pozīcijās, kur nepieciešamas augsti specializētas tehniskās zināšanas un unikāla pieredze, atalgojums varētu būt virs vidējā līmeņa, ņemot vērā tirgus situāciju un šādu ekspertu ierobežoto pieejamību. Papildus  nepamatots atalgojuma pārsniegums nav vienlīdz pārliecinoši pamatojams salīdzināmajos atbalsta un administratīvajos amatos, piemēram, lietvedis, jurists, personāla speciālists, komunikāciju speciālists, nekustamo īpašumu speciālists un citas līdzīgās funkcijās, kuru pienākumi pēc būtības un sarežģītības ir līdzīgi attiecīgajiem amatiem Ministrijā, t.sk. kapitālsabiedrībās un citās valsts pārvaldes institūcijās. Līdz ar to, saglabājot izpratni par nepieciešamību EDzL konkurēt par augstas kvalifikācijas tehniskajiem ekspertiem, būtu izvērtējama samērīgāka un diferencētāka pieeja atalgojumam salīdzināmajos vispārējās administrācijas un atbalsta amatos, lai nodrošinātu atbilstību labas pārvaldības, samērīguma un publisko līdzekļu efektīvas izmantošanas principiem.
Ministrija kā valsts kapitāla daļu turētājs var izvirzīt politisku un stratēģisku uzdevumu: “nodrošināt atlīdzību līdzvērtīgu valsts sektorā strādājošo atalgojuma nosacījumiem”, bet šo uzdevumu izpilde jānodrošina atbilstoši tieši piemērojamiem Darba likuma noteikumiem. 
Pamatojoties uz Dalībnieku sapulcē Ministrijas doto uzdevumu,  EDzL tika uzdots, t.sk.:
1. Nodrošināt visu funkciju atbilstošu veikšanu nepalielinot kopējo darbinieku skaitu pret 2025.gadā nodarbināto skaitu, kā arī nodrošināt kopējā darbinieku skaita samazināšanos turpmākajos gados;
2. 2027.gada atalgojuma budžetu plānot, nepārsniedzot 2025.gada atalgojuma faktisko apmēru;
3. Nodrošināt funkciju atbilstošu veikšanu un sasniedzamo rezultātu sasniegšanu  pieejamā valsts budžeta finansējuma apmērā, neplānojot un neveicot darbības ar pieņēmumu, ka tiks piesaistīts papildus valsts budžeta finansējums EDzL 2026.gadā.

Darba tiesību normatīvais regulējums ir galvenais “ierobežojums” straujai darbinieku atlīdzības pielīdzināšanai valsts sektorā strādājošo nosacījumiem. Darba līguma grozīšana ir primāri balstīta uz pušu vienošanos (Darba likuma 97. pants). Ja darbinieks nepiekrīt piedāvātajiem grozījumiem, darba devējs var izmantot Darba likuma 98. panta mehānismu – uzteikt darba līgumu ar nosacījumu, ka attiecības izbeigsies, ja darbinieks nepiekritīs turpināt darbu ar grozījumiem, ievērojot gan uzteikuma pamatu sasaisti ar Darba likuma 101. pantu, gan vienu mēnesi ilgu “vecās algas saglabāšanu”, ja samaksa samazinās. 
Papildu ierobežojums, kam praksē ir būtiska nozīme, ja darbinieks ir arodbiedrības biedrs (vairāk nekā 6 mēnešus), darba devējam noteiktos gadījumos ir aizliegts uzteikt darbu bez arodbiedrības iepriekšējas piekrišanas, savukārt atsevišķu pamatu gadījumā ir jākonsultējas. 
Kolektīvās atlaišanas režīms paredz paziņošanas termiņu -  darba devējs kolektīvo atlaišanu var uzsākt ne agrāk kā 30 dienas pēc paziņojuma iesniegšanas Nodarbinātības valsts aģentūrai (turpmāk – NVA) un iespēju NVA pagarināt termiņu līdz 60 dienām, tas būtiski ietekmē “ātro algu reformu” scenārijus, ja tie faktiski pārtop štatu samazināšanā. 
EDzL statūti nosaka, ka valdei ir nepieciešama iepriekšēja dalībnieku sapulces piekrišana darbinieku atlīdzības noteikšanas svarīgākajiem nosacījumiem (ietverot pabalstus, kompensācijas, prēmēšanu, mēnešalgu maksimālos apmērus un citus ierobežojumus). Praktiski tas nozīmē, ka jebkurš “paritātes” reformas dokuments, kas maina atlīdzības arhitektūru (joslas, maksimumus, prēmēšanas principus, kompensācijas), ir jāvirza vispirms apstiprināšanai dalībnieku sapulcei.
Lai nodrošinātu EDzL funkciju izpildi pieejamā finansējuma ietvaros un samazinātu administratīvo izmaksu slogu, EDzL valde 2025.gada 22.decembrī pieņēma lēmumu par deviņu amata vietu likvidēšanu (ietverot gan vakantas vietas, gan amata vietas, kurās nodarbināti darbinieki) un citu strukturālo pārmaiņu ieviešanu.
Minētā lēmuma īstenošanā tika veiktas šādas darbības (informācija par situāciju uz 2026.gada 14.aprīli):
1. darba tiesiskās attiecības ir izbeigtas ar četriem darbiniekiem;
2. divi darbinieki, kuriem bija paredzēts izsniegt darba līguma grozījumus sakarā ar amata likvidāciju vai darba līguma uzteikumus, šobrīd jau vairākas nedēļas atrodas darba nespējā. Saskaņā ar Darba likuma 109.panta trešo daļu darba līguma uzteikšana darbiniekam pārejošas darbnespējas laikā nav atļauta;
3. viens darbinieks atteicās parakstīt darba līguma grozījumus saskaņā ar Darba likuma 98.pantā ietverto mehānismu un informēja, ka ir arodbiedrības biedrs. Arodbiedrībai attiecīgi tika lūgta piekrišana darba līguma uzteikumam, bet saņemts arodbiedrības atteikums. EDzL ir uzsākusi tiesvedību par darba tiesisko attiecību izbeigšanu, uz visu tiesvedības laiku darba tiesiskās attiecības ar darbinieku turpinās;
4. reorganizācijas rezultātā tika likvidēts Drošības un darbības nepārtrauktības departaments un no darba atbrīvots IS drošības pārvaldnieks;
5. Valsts darba inspekcija ir uzsākusi pārbaudi, reaģējot uz vairāku darbinieku sūdzībām. EDzL ir stingri vadījusies pēc normatīvo aktu noteikumiem, tomēr šis fakts ir izskanējis publiskā telpā masu informācijas līdzekļos, kas rada negatīvu publicitāti EDzL un Projektam kopumā.

Papildus EDzL izskata iespēju likvidēt vēl 13 amata vietas. Šāda darbinieku skaita samazināšana atbilst Darba likuma noteikumiem par kolektīvo atlaišanu un EDzL būtu nekavējoties, līdz ar budžeta apstiprināšanu, jāuzsāk konsultēšanās un jāinformē Nodarbinātības valsts aģentūra un pašvaldība. 2026.gada EDzL budžetā, kas apstiprināts 2026.gada 19.marta Dalībnieku sapulcē, personāla izmaksas (neskaitot papildus deleģēto funkciju nodrošināšanai nepieciešamās izmaksas) ir plānotas 6 696 451 EUR apmērā. Tas ir 6% samazinājums salīdzinājumā ar 2025.gada faktiskajām personāla izmaksām, kas sasniedza 7 121 614[footnoteRef:3] EUR apmēru. Papildus tam 2026.gada plānā EDzL ir ieplānotas 1 252 791 EUR personāla izmaksas deleģēto funkciju izpildei, ietverot RB Rail AS pārņemto personālu, nepieciešamās papildus vakances, kā arī ar šo amata vietu nodrošināšanu nepieciešamās apdrošināšanas izmaksas. [3:  T.sk. 592778 EUR atvaļinājumu uzkrājums uz 31.12.2025] 

EDzL atbilstoši tiesiskā regulējuma ietvaram:
1. turpinās izvērtēt katras jaunas un aizvietojamās amata vietas nepieciešamību un lietderību. Vakances tiks sludinātas tikai uz tām amata vietām, kuru aizpildīšana ir absolūti nepieciešama darbības nepārtrauktības un deleģēto funkciju veikšanai;
2. izsludinot jaunas vakances, kā apakšējais atalgojuma slieksnis tiek norādīts iespējami zemākais atalgojuma līmenis konkrētajā gadījumā. Pieņemot darbā jaunu darbinieku, darbiniekam darba līgumā tiek noteikts zemākais iespējamais algas apmērs, par kuru bija iespēja vienoties;
3. Darbiniekiem netiek izmaksātas piemaksas vai prēmijas par mērķu izpildes kvalitāti (KPI), ievērojot valstī noteiktos taupības pasākumus un ierobežojumus. EDzL apstiprina, ka Darba samaksas noteikumu 13. punktā paredzētā piemaksa par 2025. gada mērķu izpildes kvalitāti darbiniekiem netika izmaksāta. Citas piemaksas tiek noteiktas tikai par papildu darbu, kas nav paredzēts attiecīgās personas amata aprakstā, vai ja persona pilda funkcijas saistībā ar ilgstoši neaizpildītu amata vietu, lai nodrošinātu uzņēmuma darbības nepārtrauktību.

Secinājumi par turpmākām darbībām:
1. EDzL var izmantot “paritāti ar valsts sektoru” kā salīdzināšanas etalonu (benchmark) atlīdzības politikas izstrādē; 
2. EDzL ir tiesīga pārskatīt un restrukturizēt iekšējo atlīdzības politiku un darba samaksas sistēmu, tai skaitā algu kategorijas, piemaksu un prēmiju piešķiršanas principus, kā arī pabalstus un kompensāciju sistēmu, tostarp izvērtēt iespēju samazināt darbinieku mēnešalgu vai atcelt atsevišķus darba samaksas elementus;
3. EDzL var ieviest valsts sektora tipa amatu kartēšanu un izstrādāt “salīdzināmo amatu grozus” kā iekšējās atlīdzības politikas elementus; 
4. EDzL var samazināt administratīvos izdevumus, īstenojot reorganizāciju un veicot štata optimizāciju. Šādos procesos atsevišķās situācijās var iestāties kolektīvās atlaišanas pienākumi, kas paredz papildu procedūras, tostarp iespējamu NVA  iesaisti. Tāpat jāņem vērā, ka darba līgumu grozīšana vai uzteikšana var radīt finansiālus zaudējumus gan EDzL, gan valsts budžetam, jo iespējamo tiesvedību rezultātā veiktās izmaksas nav attiecināmas uz CEF finansēšanas līgumiem. 

Balstoties uz līdzšinējo EDzL darbības izvērtējumu un labas pārvaldības principiem, ir pamatoti secināt, ka EDzL turpmākai ilgtspējīgai attīstībai ir nepieciešama mērķtiecīga transformācija uz nelielu, bet augstas profesionālās kapacitātes ekspertu institūciju, kuras galvenā pievienotā vērtība balstās koncentrētās, augsta līmeņa kompetencēs un skaidri nodalītās atbildībās. Šāda pārvaldības modeļa ieviešana paredzētu strukturālu un funkcionālu optimizāciju, tostarp administratīvo un atbalsta funkciju racionalizāciju, savukārt optimizācijas rezultātā iegūtie resursi būtu daļēji novirzāmi tieši šī modeļa īstenošanai – proti, kritiski nozīmīgu, augstas pievienotās vērtības ekspertu piesaistei un noturēšanai, nodrošinot tiem kompetencei, atbildības līmenim un tirgus apstākļiem atbilstošu atalgojumu. Līdz ar to izmaksu optimizācija šajā kontekstā nav vērtējama kā mehāniska izdevumu samazināšana, bet gan kā stratēģisks instruments institucionālās efektivitātes, profesionālās kvalitātes un publisko līdzekļu lietderīgas izmantošanas nodrošināšanai. EDzL transformācija uz nelielu, augstas klases ekspertu institūciju sniegtu vairākus būtiskus ieguvumus gan no pārvaldības, gan publisko finanšu lietderīgas izmantošanas viedokļa:
· koncentrēšanās uz skaidri definētām, augstas pievienotās vērtības funkcijām ļautu samazināt administratīvo slogu un dublējošas atbalsta kapacitātes, vienlaikus paaugstinot lēmumu pieņemšanas kvalitāti un operatīvo efektivitāti;
· iespējamais modelis stiprinātu EDzL institucionālo kompetenci, jo resursi tiktu mērķtiecīgi ieguldīti kritiski nozīmīgu ekspertu piesaistē un noturēšanā, kas ir īpaši svarīgi sarežģīta, starptautiska infrastruktūras projekta īstenošanā;
· optimizācijas rezultātā panākta strukturāla skaidrība un izmaksu līdzsvars veicinātu caurspīdīgāku atalgojuma politiku, ļaujot pamatoti diferencēt atalgojumu atbilstoši kompetencei un atbildībai, nevis organizācijas apjomam;
· transformācija uzlabotu EDzL reputāciju kā profesionālai, fokusētai un efektīvai valsts kapitālsabiedrībai, kas spēj nodrošināt gan stratēģisko mērķu sasniegšanu, gan atbilstību labas pārvaldības un samērīgas publisko līdzekļu izmantošanas principiem. 

Šāda EDzL transformācijas pieeja būtiski veicinātu Projekta sekmīgu ieviešanu, jo tā ļautu koncentrēt institucionālos resursus uz stratēģiski nozīmīgākajām kompetencēm un lēmumu pieņemšanas procesiem, kas ir kritiski liela mēroga, starptautiska infrastruktūras projekta īstenošanā. Samazinot organizatorisko sarežģītību un fokusējoties uz augstas pievienotās vērtības ekspertīzi, tiktu uzlabota projekta vadības kvalitāte, paātrināta lēmumu pieņemšana un mazināti riski, kas saistīti ar koordinācijas trūkumu vai funkciju dublēšanos. Vienlaikus šāds modelis stiprinātu EDzL spēju efektīvi sadarboties ar Ministriju kā stratēģisko uzraugu, ES institūcijām un citiem Projekta partneriem, nodrošinot skaidru atbildību sadalījumu un pārskatāmu pārvaldību. Turklāt mērķtiecīga resursu pārorientēšana no plašas administratīvās struktūras uz ierobežotu, bet augsti kvalificētu ekspertu loku palielina Projekta īstenošanas kvalitāti un prognozējamību, kas ir būtiski gan termiņu ievērošanai, gan publisko līdzekļu efektīvai izmantošanai. Līdz ar to transformācija nav uzskatāma par organizatorisku samazināšanu pašmērķīgi, bet gan par priekšnoteikumu Projekta ilgtspējīgai, disciplinētai un rezultatīvai ieviešanai.
Ņemot vērā Rail Baltica projekta attīstības dinamiku, ieviešanas sarežģītību un pieaugošās prasības attiecībā uz projekta vadību un rezultātu nodrošināšanu, ir skaidri identificējama nepieciešamība pēc EDzL funkciju paplašināšanas vai reorganizācijas, tai skaitā deleģējot uzņēmumam papildu kompetences projekta efektīvai īstenošanai un infrastruktūras objektu savlaicīgai nodošanai ekspluatācijā. Šajā kontekstā šobrīd tiek vērtēts papildus funkcionālais nodrošinājums Sistēmu inženierijā, kā būtisks institucionālās kapacitātes elements, nodrošinot tehnisko risinājumu integrāciju, pilnīgu dokumentācijas pārvaldību un atbilstību nacionālajam būvniecības regulējumam un Eiropas Savienības prasībām.
Vienlaikus Satiksmes ministrija sadarbībā ar EDzL valdi veic mērķētu funkcionālo izvērtējumu attiecībā uz nepieciešamo kompetenču koncentrāciju un optimālo institucionālo modeli, savukārt paralēli tiek īstenota padziļinātā izpēte par Rail Baltica projekta pārvaldību, vadību un ieviešanas pieeju Latvijā. Ņemot vērā šo izvērtējumu rezultātus, Satiksmes ministrija vērsīsies Ministru kabinetā ar konkrētiem priekšlikumiem par EDzL institucionālā ietvara pilnveidi, tostarp attiecībā uz funkciju paplašināšanu, deleģējuma apjomu un iespējamu organizatorisko reorganizāciju, lai nodrošinātu projekta īstenošanu atbilstoši tā stratēģiskajai nozīmei.

Kopsavilkums

Ņemot vērā nepieciešamību nodrošināt publisko finanšu līdzekļu lietderīgu izmantošanu un EDzL darbības atbilstību pieejamajam finansējuma ietvaram, EDzL ir veikusi un turpinās veikt mērķētus pasākumus administratīvo izmaksu optimizācijai un atlīdzības politikas pārskatīšanai, vienlaikus ievērojot spēkā esošo darba tiesisko regulējumu un nodrošinot EDzL spēju pilnvērtīgi pildīt tai deleģētos uzdevumus. EDzL darbības specifika un tai deleģēto funkciju apjoms prasa piesaistīt augstas pievienotās vērtības profesionāļus ar atbilstošu kvalifikāciju un kompetenci, lai nodrošinātu kvalitatīvu un pienācīgu valsts interešu pārstāvniecību sarežģītos tehniskos, juridiskos un finanšu procesos. Šāda pieeja ir vērtējama kā efektivitātes paaugstināšana, jo tā paredz pakāpenisku pāreju no lielāka skaita mazāk kvalificētu amata vietu uz koncentrētu, mazākā skaitā nodrošinātu augsta līmeņa profesionāļu komandu, kas spēj nodrošināt augstāku darba rezultativitāti, samazināt ārējo pakalpojumu un konsultantu piesaistes nepieciešamību, kā arī mazināt institucionālos un finanšu riskus.  Efektivitātes paaugstināšanu EDzL ir nepieciešams sasniegt optimizācijas rezultātā, samazinot administratīvos izdevumus un racionalizējot organizatorisko struktūru, nevis palielinot kopējās izmaksas.  Ministrija ar EDzL turpinās konstruktīvu dialogu par iespējamiem risinājumiem atlīdzības politikas pilnveidei, lai nodrošinātu sabalansētu pieeju starp publisko līdzekļu samērīgu izmantošanu, labas korporatīvās pārvaldības principu ievērošanu un EDzL kapacitāti sekmīgi īstenot tai uzticētos uzdevumus.
Lai gan Ministrija turpinās sekot līdzi EDzL kopējai izmaksu optimizācijai, tostarp atalgojuma sistēmas pārskatīšanai un tās adekvātai pielīdzināšanai amatu pozīcijās, EDzL kā kapitālsabiedrībai pašai ir pienākums mērķtiecīgi fokusēties uz transformāciju uz nelielu, profesionālu un efektīvi pārvaldītu institūciju ar skaidri definētu rezultātos balstītu kompetenci un pieeju. Attiecīgi izmaksu optimizācijas mērķis nav tikai saprātīga un atbildīga publisko līdzekļu izlietojuma nodrošināšana, bet arī institucionālās kapacitātes stiprināšana, koncentrējoties uz augstas pievienotās vērtības funkcijām un vienlaikus radot iespēju vadošajiem un kritiski nozīmīgajiem ekspertiem saņemt viņu kompetencei un atbildības līmenim atbilstošu, tirgus apstākļos pamatotu atalgojumu. 

Pamatojoties uz ziņojumā minēto, lūdzam pieņemt zināšanai Ministrijas līdz šim paveikto EDzL administratīvo izmaksu samazināšanā un atzīt par izpildītu MK 2025.gada 19.novembra sēdes protokolēmuma Nr.48 43. § 9.punktā doto uzdevumu.  


Satiksmes ministrs                                                                              A. Švinka 	


Administratīvās izmaksas

Administratīvo pakalp.budžets	
2023.gada fakts	2024.gada fakts	2025.gada fakts	2026.gada plāns	443206	490038	431161	426245	Horizontālo/koplietošanas pakalpojumu budžets	
2023.gada fakts	2024.gada fakts	2025.gada fakts	2026.gada plāns	260663	354283	295742	290919	



Administratīvās izmaksas kopā


2023.gada fakts	2024.gada fakts	2025.gada fakts	2026.gada plāns	703869	844321	726903	717164	

N. P.k. Amatu funkcionālās grupas

Amatu 

skaits

Darbinieku 

skaits

Atalgojuma 

diapazons 

(gross, 

EUR)

Vidējā mēneša alga 

(gross, EUR)

1 Valde 2 2 6275-9075 7675

2

Darba aizsardzība un 

ugunsdrošiba

2 2

2900 - 3200 3050

3 Finanšu vadība un grāmatvedība 13 17 2300 - 5100 3327

4 Iepirkumu vadība 3 4 2700 - 4100 3500

5 Infrastruktūras pārvaldība  8 8 2800 - 4600 3830

6 IT un informācijas sistēmas 4 4 3300 - 4800 3800

7

Juridiskā un korporatīvā 

pārvaldība

4 5

3300 - 5500 4104

8

Komunikācija un sabiedriskās 

attiecības

3 3

1900 - 4000 2175

9 Lietvedība 2 3 1800 - 1980 1860

10 Līgumu pārvaldība (būvniecība) 2 5 3400 - 5500 3940

11

Nekustamo īpašumu 

atsavināšana un apsaimniekošana

10 25

2000 - 5000 2869

12

Personāla vadība un 

administratīvā funkcija

3 3

2500 - 4300 3200

13

Projekta ieviešana, vadība un 

kontrole

11 28

1700 - 5400 3474

14 Risku un kvalitātes pārvaldība 3 3 3400 - 4000 3600

15 Tehniskā pārvaldība 10 12 2750 - 5000 3723

Informācija par amatpersonu un darbinieku mēnešalgu apmēru sadalījumā pa amatu grupām 

(bruto, EUR)

Gads 2025 2026

Vidējais darbinieku skaits EDzL 126 133

EDZL atlīdzības izmaksas mēnesī,

t.sk darba devēja un darba ņēmēja nodokļi

535 147 587 204

EDzL vidējās izmaksas uz vienu nodarbināto, 

t.sk darba devēja un darba ņēmēja nodokļi

4 255 4 427

EDzL vidējā (bruto) amata alga mēnesī 2 723 2 676


